Komitee wil vakante posisies in SAUK-raad vinnig vulSAUK-gebou in Kaapstad Foto: Maroela Media Die parlementêre portefeuljekomitee oor kommunikasie wil oor drie weke gereed wees om die vakatures in die SAUK-raad te vul. Prof. Hlengiwe Mkhize, voorsitter van die komitee, het gesê aansoeke het op 31 Desember gesluit en 323 benoemings is ontvang. Die komitee het ook besluit om die 80 benoemings wat in Oktober ontvang is te oorweeg. Die komitee sal op 26 Februarie ŉ kortlys van 24 kandidate opstel waarna hul name en CV’s op die parlement se webtuiste gepubliseer sal word vir openbare insette. Onderhoude sal dan van 5 tot 7 Maart plaasvind. Mkhize het gesê kandidate sal onderworpe wees aan die verifikasie van hul kwalifikasies, sekuriteitsklaring en openbare insae.